РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/317-21

28. јул 2021. године

Б е о г р а д

ЗАПИСНИК

22. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 16. ЈУЛА 2021. ГОДИНЕ

 Седница је почела у 11 часова.

 Седницом је председавао Верољуб Арсић, председник Одбора.

 Поред председника, седници су присуствовали чланови Одбора: Илија Животић, заменик председника Одбора, Александра Томић, Драгомир Карић, Снежана Петровић, Ивана Поповић и Војислав Вујић.

 Седници су присуствовали заменици чланова Одбора: Бранимир Јовановић (заменик члана Одбора Јасмине Каранац), Ненад Крстић (заменик члана Одбора Тихомира Петковића), Милош Банђур (заменик члана Одбора Крсте Јањушевића), Соња Влаховић (заменик члана Одбора Зорана Томића), Младен Бошковић ( заменик члана Одбора Ане Белоице), и Адријана Пуповац (заменик члана Одбора Оливере Недељковић).

 Седници нису присуствовали чланови Одбора: Снежана Пауновић, Весна Стамболић, Наташа Љубишић и Угљеша Марковић нити њихови заменици.

 Седници су, на позив председника, присуствовали из Комисије за заштиту конкуренције: Небојша Перић, председник Комисије и чланови Савета Комисије за заштиту конкуренције: Чедомир Радојчић, Данијела Бокан, Мирослава Ђошић и др Синиша Милошевић. Из Министарства трговине, туризма и телекомуникација седници су присуствовали: Урош Кандић, државни секретар, Оливера Јоцић, помоћник министра, руководилац Сектора за спољнотрговинску политику и мултилатералну и регионалну економску и трговинску сарадњу, Жељко Ракић, начелник Одељења за трговину и развој конкуренције, Сектор за трговину, услуге и политику конкуренције, Бојана Амановић, Сектор за трговину, услуге и политику конкуренције и Зоран Остојић, шеф Одсека за унапређење конкурентности у туризму.

 На предлог председника, Одбор је једногласно утврдио следећи

Д н е в н и р е д

1. Разматрање Годишњег извештаја о раду Комисије за заштиту конкуренције за 2020. годину (01 број 02-336/21 од 26. фебруара 2021. године);
2. Разматрање Извештаја о раду Министарства трговине, туризма и телекомуникација за период од 1. јануара до 31. марта 2021. године (10 број 02-770/21 од 29. априла 2021. године);
3. Разматрање Извештаја о раду Министарства трговине, туризма и телекомуникација за период од 1. априла до 30. јуна 2021. године (10 број 02-770/21-2 од 13. јула 2021. године).

Прва тачка дневног реда - **Годишњи извештај о раду Комисије за заштиту конкуренције за 2020. годину**

 У уводним напоменама, Небојша Перић, председник Комисије за заштиту конкуренције, истакао је да резултати рада показују континуитет обављања битних активности у области заштите конкуренције, а који су Комисији за заштиту конкуренције поверени законом. Навршила се година дана рада садашњег Савета Комисије за заштиту конкуренције. Годину је обележила пандемија изазвана вирусом COVID-19 и то се одразило и на само пословање Комисије. Са једне стране било је неопходно обезбедити несметано остваривање свих надлежности које су Комисији поверене, а са друге стране обезбедити све епидемиолошке мере које су биле неопходне да се заштити здравље запослених и странака. У једном делу због такве ситуације одразило и на приходе Комисије који су били нешто нижи, тако да је Комисија у току 2020. године остварила укупне приходе нешто више од 395 милиона динара, што је за неких 10 % ниже у односу на планиране приходе. Исто тако је остварила и расходе нешто више од 258 милиона динара што је мање за око 35 % у односу на планиране. Све ово је резултирало вишком прихода над расходима које је Комисија остварила у износу преко 139 милиона динара, чиме су се стекли услови да се део прихода уплати у буџет Републике Србије у износу преко 100 милиона динара што чини 70 % прихода над расходима. Може се видети из ове вандредне ситуације да је овај начин финансирања Комисије више него добар, не само због оперативне независности у раду већ и због тога што се показало да Комисија и у овој ситуацији може несметано да ради и да функционише. Најзначајније активноси које је Комисија обавила у току 2020. године односе се на испитне поступке за утврђивање постојања повреде конкуренције, појединачно изузеће рестриктивних споразума од забране, испитивање концентрација, спровођење секторских анализа и анализа услова конкуренција на појединачним тржиштима, активно учешће Комисије у преговорима са Европском унијом о поглављу 8, давање мишљења из делокруга надлежности Комисије и промоција политике заштите конкуренције. Основни показатељи рада Комисије у 2020. години представљају искорак у одређеним активностима и у одређеним областима рада Комисије. На првом месту је вођење поступака за утврђивање постојања повреде конкуренције које је Комисија током 2020. године водила укупно 22, било да је реч о рестриктивним споразумима или о злоупотреби доминантног положаја, од којих је окончала седам поступака. У шест поступака је утврђено постојање рестриктивних споразума и једна злоупотреба доминантног положаја. Изречене су и одређене мере заштите конкуренције у износу преко 63 милиона динара. Поред вођења већ постојећих поступака, Комисија је током 2020. године покренула још осам поступака за утврђивање постојања повреде конкуренције, седам за утврђивање постојања рестриктивних споразума и један за злоупотребу доминантног положаја. У оквиру пет покренутих поступака током 2020. године Комисија је спровела и 18. ненајавњених увиђаја. Показало се да је један од најефикаснијих начина за прикупљање доказа којима се на брз и ефикасан начин завршавају и сами поступци. Све оно што је најављено при избору новог Савета Комисије може се видети и на овом примеру, а то је да ће највећи фокус у даљем раду бити на повредама конкуренције и на откривању и утврђивању најтежих повреда конкуренције. Када се погледају резултати за 2020. годину у погледу покренутих поступака, окончаних поступака и по броју ненајављених увиђаја, може се видети колико је 2020. година била продуктивна у раду Комисије за заштиту конкуренције у овој области. Други сегмент у раду Комисије за заштиту конкуренције представљају појединачна изузећа рестриктивних споразума од забране. Ради се о споразумима који по закону нису дозвољени, али када су испуњени одређени услови прописани законом и када позитивни ефекти преовладавају над евентуалним штетом такви споразуми могу бити на одређени временски период изузети од забране. Таквих предмета у 2020. години Комисија је решавала укупно 37, од чега је у 31 предмету донела решење о изузећу, а у шест је извршена обустава, јер поднети споразуми нису били рестриктивни. Битан сегмент у раду Комисије односи се на испитивање концентрације. Ради се о свим ситуацијама када долази до промене стицања контроле или одређених статусних промена између компанија и када су испуњени законом прописани финансијски прагови. У тим случајевима постоји обавеза пријаве таквих компанија и трансакција Комисији, а њих је у претходној години укупно било 134. Обзиром на околности у 2020. години овај број поднетих пријава је на нивоу претходних година, а то је део из ког се Комисија претежно финансира. Још један битан сегмент у раду Комисије за заштиту конкуренције који представља искорак у раду за 2020. годину, је спровођене секторских анализа о стању и условима конкуренције на појединачним тржиштима. Такве анализе су погодне за брже сагледавање стања конкуренције у одређеним тржиштима и гранама. Закон налаже да, када промене цене и друге околности указују на могуће спречевање, нарушавање и ограничавање конкуренције, Комисија може спроводити секторске анализе. На овај начин се испуњавају препоруке Европске Комисије у смислу да се поступци који се покрећу више базирају на спроведеним анализама, него на анонимно поднетим иницијативама. То се показало у пракси као добар пут и добар метод и највећи број посупака се покреће на основу спроведених анализа. Током 2020. године Комисија је спровела укупно четири секторске анализе о стању конкуренције: у велепродаји вештачких ђубрива, о стању конкуренције у преради шећерне репе и производње шећера од шећерне репе, секторску анализу стања конкуренције у превозу рoбе у железничком саобраћају и стању конкуренције на тржишту организатора туристичких путовања. Током 2020. године Комисија за заштиту конкуренције је започела још две секторске анализе које ће бити окончане у 2021. години. То су секторска нализа међуградског превоза за путнике и секторска анализа стања конкуренције уџбеника за основно образовање. Улога Комисије за заштиту конкуренције није искључиво у кажњавању учесника на тржишту који су извршили повреду закона, већ одвраћање учесника да такве повреде не чине. Имајући у виду да се један број повреда чини из нехата и незнања, важна улога Комисије за заштиту конкуренције је у превентивном, а не реактивном деловању и то се остварује кроз разне едукације, промоције политике заштите конкуренције и кроз давање мишљења у оквиру својих надлежности. Све наведене активности током 2020. године Комисија је обаваљала са 50 запослених. Поред свих показатеља који су добри везано за рад Комисије током 2020. године, велики допринос има тимски рад и тимски дух који одликује рад Комисије.

 У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- колики је просек примања запослених у Комисији;

- како је могуће да на Југу Србије буде јефтинији парадајз из Албаније и Грчке од домаћег, као штитимо домаће тржиште и како се произвођачима из Албаније и Грчке исплати да продају парадајз по ниским ценама;

- шта Комисија за заштиту конкуренције може да учини, у складу са Законом о улагању, у случају када страни инвестори у Србији очекују да немају никакву конкуренцију, да не морају да иду на тендере да би добили посао и друге привилегије;

- који инструменати у нашем правном систему стоје држави на располагању и којим органима у случају компанија које послују на домаћем тржишту медија, регистроване су у иностранству, извлаче значајне количине новца из наше земље и врше нелојалну конкуренцију.

 Оцењено је да око 50 запослених у Комисији за заштиту конкуренције веома добро обавља свој посао, имајући у виду величину тржишта, стабилност цена и све друге економске параметре које морају узимати у обзир приликом сагледавања кретања и удела на тржишту.

 Изнето је мишљење да Комисија за заштиту конкуренције добро обавља посао заштите конкуренције и да иза њених поступака стоји велики рад и труд, посебно када је реч о преговорима са Европском унијом и поштовање стандарда.

 Чињеница да неко учествује на тржишту и пружа услуге, откупио је право преноса фудбалских утакмица које није хтео да прода неком другом медију, говори о монополском положају који треба да надгледају регулаторна тела која регулишу медијски простор. Изнет је предлог да Комисија за заштиту конкуренције пружи стручни подршку медијском регулаторном телу, имајући у виду да у овој области има знања и искуство.

 У одговору на постављена питања, коментаре и сугестије, Небојша Перић, председник Комисије, истакао је да је Правилником о систематизацији радних места у Комисији за заштиту конкуренције предвиђен већи број запослених од тренутног броја запослених, јер постоје области којима се Комисија у свом досадашњем раду није бавила. Одговор на питање о просеку зарада у Комисији, биће достављен писаним путем. У случајевима компанија регистрованих изван Републике Србије, једина могућност кореспонденције је дипломатско-конзуларним путем, а Комисија за заштиту конкуренције није регулатор тржишта у том смислу, већ друга регулаторна тела.

 У дискусији су учествовали Верољуб Арсић, Драгомир Карић, Александра Томић и Небојша Перић.

 На основу члана 237. Пословника Народне скупштине, Одбор је Народној скупштини поднео

И З В Е Ш Т А Ј

 Одбор је, у складу са чланом 237. Пословника Народне скупштине, размотрио Годишњи извештај о раду Комисије за заштиту конкуренције за 2020. годину, који је поднет Народној скупштини на основу члана 20. Закона о заштити конкуренције.

 Одбор је утврдио Предлог закључка поводом разматрања Годишњег извештаја о раду Комисије за заштиту конкуренције за 2020. годину, који подноси Народној скупштини на разматрање и усвајање.

 За известиоца Одбора и представника предлагача на седници Народне скупштине одређен је Верољуб Арсић, председник Одбора.

 ПРЕДСЕДНИК

 Верољуб Арсић

ПРЕДЛОГ

 На основу члана 8. став 1. Закона о Народној скупштини („Службени гласник РС“, бр. 9/10 и 108/13 - др. закон) и члана 239. став 3. Пословника Народне скупштине („Службени гласник РС“, број 20/12-пречишћен текст),

 Народна скупштина Републике Србије, на \_\_ седници \_\_\_\_\_\_\_ заседања, одржаној \_\_\_\_\_2021. године, донела је

ЗАКЉУЧАК

поводом разматрања Годишњег извештаја о раду Комисије за заштиту конкуренције за 2020. годину

1. Прихвата се Годишњи извештај о раду Комисије за заштиту конкуренције за 2020. годину.
2. Овај закључак објавити у “Службеном гласнику Републике Србије”.

РС Број \_\_

У Београду, \_\_\_\_ 2021. године

НАРОДНА СКУПШТИНА

 ПРЕДСЕДНИК

 Ивица Дачић

О Б Р А З Л О Ж Е Њ Е

 Правни основ за доношење Закључка садржан је у члану 8. став 1. Закона о Народној скупштини („Службени гласник РС“, бр. 9/10 и 108/13 - др. закон) и члану 239. став 3. Пословника Народне скупштине („Службени гласник РС“, број 20/12-пречишћен текст).

Чланом 237. ст. 1. и 4. Пословника Народне скупштине предвиђено је да председник Народне скупштине доставља извештаје које су државни органи, организације и тела, у складу са законом, поднели Народној скупштини, народним посланицима и надлежном одбору. Након разматрања извештаја, надлежни одбор подноси извештај Народној скупштини, са предлогом закључка, односно препоруке.

 Чланом 239. Пословника Народне скупштине, предвиђено је да Народна скупштина разматра извештаје из члана 237. ст. 1. и 4. Пословника и предлог закључка, односно препоруке надлежног одбора, на првој наредној седници. На седницу Народне скупштине позива се представник државног органа, организације, односно тела чији се извештај разматра. Народна скупштина, по закључењу расправе, доноси закључак, односно препоруку, већином гласова народних посланика на седници на којој је присутна већина народних посланика.

 На основу члана 20. Закона о заштити конкуренције („Службени гласник РС“, бр. 51/09 и 95/13) Комисија за заштиту конкуренције подноси Народној скупштини годишњи извештај о раду до краја фебруара текуће године, за претходну годину. Сагласно наведеној одредби закона, Комисија за заштиту конкуренције је поднела 26. фебруара 2021. године Годишњи извештај о раду Комисије за заштиту конкуренције за 2020. годину.

 Одбор за привреду, регионални развој, трговину, туризам и енергетику, на седници одржаној 16. јула 2021. године, размотрио је Годишњи извештај о раду Комисије за заштиту конкуренције за 2020. годину и сагласно члану 237. став 4. Пословника Народне скупштине утврдио Предлог закључка који је са извештајем поднео Народној скупштини.

На основу члана 8. став 3. Закона о Народној скупштини, закључци Народне скупштине објављују се у „Службеном гласнику Републике Србије“.

Одбор је, у складу са чланом 237. став 4. Пословника Народне скупштине, поднео Народној скупштини Извештај са Предлогом закључка.

Друга и трећа тачка дневног реда - **Извештај о раду Министарства трговине, туризма и телекомуникација за период од 1. јануара до 31. марта 2021. године; Извештај о раду Министарства трговине, туризма и телекомуникација за период од** **1. априла до 30. јуна 2021. године**

 У уводним напоменама, Урош Кандић, државни секретар у Министарству трговине, туризма и телекомуникација, истакао је да, када је у питању први квартал о.г, у Одељењу за трговину и развој конкуренције, припремљен је Нацрт закона о услугама, који је у међувремену ушао у процедуру Владе Републике Србије. Очекује се да ће на следећој седници Владе бити усвојен и упућен у скупштинску процедуру. У првом кварталу је реализован 20-ти испитни рок за полагање стручног испита за посреднике у промету непокретности и том приликом је испит положило 190 кандидата. На крају првог квартала било је укупно 3963 лица која су стекла лиценцу за ову област. Објављен је и успешно реализован конкурс за доделу субвенција за очување и развој традиционалних и старих заната. Што се тиче Сектора за заштиту потрошача, у првом кварталу евидентирано је око 6376 приговора поднетих тржишној инспекцији и удружењима за заштиту потрошача. Када је у питању активност тржишне инспекције, извршен је 4731 инспекцијски надзор и идентификоване области и делатности где је посебно била изражена активност сиве економије односно кршења закона. То су области резаног дувана, цигарета, других дуванских производа и посебно деривата нафте. Када је у питању други квартал у Сектору за трговину, услуге и политику конкуренције, донета су три подзаконска подакта веома важна за функционисање ове области. Што се тиче заштите потрошача, као и у првом кварталу забележен је раст притужби грађана и евидентиран 6098 приговор потрошача. Највећи обухват жалби је на обућу 18 %, белу технику 9 %, кућне апарате 5%, намештај и ентеријер 4% и електричну енергију 4%. У току другог квартала је започет твининг пројекат: Јачање потрошача у Републици Србији. Тржишна инспекција је забележила појачане активности у другом кварталу више него у првом кварталу.

 Оливера Јоцић, помоћник министра, руководилац Сектора за спољнотрговинску политику и мултилатералну и регионалну економску и трговинску сарадњу, истакла је да је највише активности било на плану олакшања трговине кроз Национални комитет за олакшање трговине, којим председава Стеван Никчевић, државни секретар. Било је активности на плану проширивања зелених коридора у трговини са ЦЕФТА на трговину и са ЕУ. Решавани су проблеми који су настали након увођења Правилника о транзиту од стране Републике Хрватске и те су активности са Националним комитетом за државне границе су још увек у току. Министарство је у оквиру ЦЕФТА спроводило активности које су предвиђене акционим планом за регионални и економски простор. Све је кулминирало Берлински самитом 5. јула и ту су биле активности које су се односиле на усаглашавање одлука о електронској трговини и додатној либерализацији туризма у региону. Сектор за билетералну економску сарадњу је био необично активан што кроз одржавање, што кроз припрему за одржавање мешовитих комитета са јако великим бројем земаља. Успешно је одржан састанак Мешовитог комитета са Мађарском, а у септембру следе Мешовити комитети са Швајцарском Конфедерацијом, Чешком, Хрватском и у новембру са Словачком. Што се тиче Одељења са трговину контролисаном робом и Одељења са спољнотрговински режим, радили су у пуном капацитету и редовно су одржавани састанци свих комисија.

 Зоран Остојић, шеф Одсека за унапређење конкурентности у туризму, изнео је да је Закључком Владе Републике Србије од 11. јануара 2021. године усвојен програм распореда и коришћења субвенција намењених за пројекте у туризму у 2021. години. Спроведени су конкурси за доделу субвенција за пројекте развоја туризма у 2021. години, као и конкурс за доделу дотација намењених за пројекте развоја у обалсти туризма. Конкурси су објављени на званичној интернет презентацији Министраства и порталу Е-управа, као и на огласној табли Министарства. Конкурси за пројекте промоције едукације и тренинга у туризму окончани су 30. априла 2021. године. Након тога, Комисија за вредновање пројекта одобрила је средства и то са економске класификације 451- субвеције јавним предузећима у износу од 5 милиона динара за два пројекта, са економске класификације 463 - трансфери осталим нивоима власти - у износу од 50 милиона динара, за 59 пројеката са економске класификације 481 - дотације невладиним организацијама у износу од 60 милиона динара за 67 пројеката. Листа вредновања и рангирања наведених пројеката, као и коначне листе одобрених средстава објављене су на званичној интернет презентацији Министарства. Конкурс за инфраструктурне пројекте окончан је 30. јуна 2021. године. Одобрен је 31 инфраструктурни пројекат укупне вредности 446 милиона и 100 000 динара. Актом Владе Републике Србије, на седници одржаној 31. јануара 2019. године, донета је Уредба о условима и начину коришћења кредитних средстава за подстицање квалитета туристичке понуде за трогодишњи период. Сагласно наведеном акту, у 2021. години Министраство је расписало конкурс за доделу кредитних средстава за подстицање туристичке понуде. У овој години одобрен је један пројекат у износу од 4 177 641 динар. Реализација доделе ваучера за субвенционисано коришћење услуга смештаја у одређеним категоријама становништва: Законом о буџету Републике Србије за 2021. годину обезбеђена су средства за доделу 100 000 ваучера. У складу са Законом о буџету, донета је Уредба о условима и начину доделе и коришћења средстава за подстицање и унапређење туристичког промета. Закључен је Уговор о пословној сарадњи између Министраства и Јавног предузећа Пошта Србије, којим је регулисано подношење пријаве за ваучере на шалтерима Поште Србије. Пријављивање потенцијалних корисника је завршено 8. фебруара 2021. године, с обзиром да је тог дана евидентирано 100 000 корисника. Због великог интересовања, Законом о изменама Закона о буџету, одобрена су додатна средства од 100 милиона динара, чиме је омогућено још 20 000 ваучера. Пријављивање је завршено 10. маја, када је евидентиран 20 000-ти корисник. Највећи проценат подносилаца захтева за ваучере за 2021. годину били су из категорије пензионера 53 %, из категорије запослених 33 % и 11,29% из категорије незапослених лица. Субвенције за подршку раду хотелске индустрије због потешкоћа у пословању проузрокованих епидемијом болести COVID-19: Закључком Владе Републике Србије од 11. фебруара 2021. године усвојен је Програм расподеле и коришћења субвенија за подршку рада хотелске индустрије због потешкоћа проузроковане епидемијом болести COVID-19. Јавни позив за пријаву привредних субјеката објављен је 24. фебруара 2021. године на сајту Министарства. На основу јавног позива поднето је 326 захтева за туристичке водиче и 99 захтева за туристичке пратиоце. Субвенције у износу 30900 динара биће исплаћене у два узастопна месеца. Субвеннције за туристичке агенције и организаторе туристичких путовања за подстицање унапређења организованог туристичког промета на територији Републике Србије: Актом Владе Републике Србије, усвојеним на седници од 11. јуна, донета је Уредба о условима и начину доделе и коришћења средстава за подстицање и унапређење организованог туристичког промета на територији Републике Србије. На сајту Министраства објављено је обавештење за туристичке агенције и организаторе туристичких путовања да могу остварити права на субвенције за подстицање унапређења туристичког промета, са роком пријављивања до 20. новембра 2021. године. За ову субвенцију опредељена су средства у износу од 5 милиона динара.

 У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- зашто су епидемиолошке маске, које данас коштају 5 динара по комаду, на почетку пандемије Корона вируса продаване за 100 до 200 динара; да ли је у укупном броју обављених контрола тржишне инспекције, било контрола апотека или продавница које су трговале маскама; колике су биле увозне цене и трговачке марже епидемиолошких маски и да ли је неки орган контролисао добит коју су остваривале поједине фирме; да ли су се високе цене формирале у велепродаји или у малопродаји; да ли ће трговци који су злоупотребили ситуацију, сем љаге на образу, сносити друге последице;

- да ли је ограничен број на око 3 000 лиценци за посредника у промету и закупу непокретности, или ће на тржишту настати неред као када је реч о таксистима; колике су потребе тржишта, без обзира на право на рад и коњунктуру;

- шта се конкретно предузима да се смање гужве на граничним прелазима са Републиком Хрватском;

- да ли је тачно да је од укупно планираних субвенција у туризму, одобрен само један пројекат у вредности од 4,1 милион динара; да ли је проблем што нема пројеката, односно људи који желе да узму кредит да развију пројекат туристичке понуде или је процедура тако сложена да је тешко да се припреми пројекат уколико неко од запослених у Министарству не помогне; да ли таква служба у Министарству постоји;

- како може у Лесковцу парадајз из Албаније, Грчке и Бугарске да буде јефтинији од домаћег; друга је година за редом да су произвођачи парадајза незадовољни ценом због дампинг цена увозног парадајза из Албаније и Грчке, који су у знак протеста поклонили тоне парадајза по цени од 1 динар за килограм;

- шта Министарство трговине, туризма и телекомуникација и Одбор за привреду, регионални развој, трговину, туризам и енергетику могу да учине да стимулишу произвођаче свежег дувана да целокупан свој принос продају на легалном тржишту у Републики Србији и да их дестумулишу да се баве криминалом. Произвођачи дувана улазе у прекршаје или кривична дела и одузимају им се возила која користе за шверц, што смањује вредност укупне цене дувана.

 Изнето је мишљење да је неопходно да се свака негативна појава, као што је случај са маскама и ценом парадајза из Албаније и Грчке, анализира и предузму мере да се не понови.

 Предложено је да инспекцијске службе унапреде рад или да се повећа број инспектора како би се благовремено изрицале адекватне прекршајне казне у случајевима злоупотреба за време пандемије. Када је реч о субвенцијама у туризму, изнето је мишљење да није добро да средства за исплату субвенција стоје или да се враћају у буџет неискоришћена, због недовољног броја стручне администрације која обрађује предмете и превише компликоване процедуре у којој се захтева велики број докумената.

 У расправи је прецизирано да се на почетку пандемије продајом епидемиолошких маски нису бавили трговци робом широке потрошње, већ апотеке. У питању је на почетку била приватна имовина, а несташице је било и других роба, као што је алкохол, суплементи и друга медицинска заштитна опрема. Потребно је да Министарство трговине, туризма и телекомуникација достави Одбору списак апотека које су кршиле закон у време пандемије, као и списак туристичких агенција које нису извршиле заменска путовања за наплаћене туристичке аранжмане. Изнето је мишљење да је притисак јавности најбољи начин превенције понављања ових негативних појава. Најгласнији у критици субвенција, подстицаја и помоћи државе за превазилажење проблема узрокованих пандемијом вируса Ковид су угоститељи којима је рад био ограничен на дневну смену. За разлику од њих, било је примера великих предузећа са 140 запослених чији су власници због наглог пада активности ставили приватну имовину под хипотеку да би из кредита радницима исплаћивали плате. Истакнуто је да плату тржишним инспекторима Влада не може да повећа одлуком и да су плате у државној управи регулисане законом.

 На трврдњу представника Министарства да се људи не пријављују за учешће на конкурсу за тржишне инспекторе јер је мала плата, оцењено је да плата од око 59 000 динара није велика за тако одговоран посао, који је теренски и није лак. У Србији је запослено 293 тржишна инспектора на око 7 милиона становника. У расправи је предложено да се Одбор изјасни и да се упути допис Влади у коме тражи од Владе да удвостручи број тржишних инспектора и да се повећа плата тржишних инспектора. Председник је предложио да се Одбор о томе изјасни по добијању конкретног предлога, што је члан Одбора који је изнео предлог прихватио.

 Шверц резаног дувана и шверц цигарета су теме заступљене у информацији о раду Министарства као црна економија. Шверцом цигарета баве се црногорски и албански криминални кланови, тако што цигарете производе у легалним и илегалним фабрикама у Албанији и Црној Гори, а Србију користе као транзитну земљу, највише преко Вршца. Удео шварцованих цигарета на укупном тржишту Републике Србије је изузетно мали, мањи него у многим земљама Европске уније. За разлику од цигарета, резани дуван се производи у Србији. Из неког разлога, произвођачи дувана се одлучују да не продају целокупан принос овлашћеним лицима у фабрикама, већ један део продају „на црно“. Један део резаног дувана се нелегално извози. Тиме се прави велика штета државном буџету.

 У одговору на постављена питања, Урош Кандић, државни секретар у Министарству трговине, туризма и телекомуникација, изнео је, када је у питању цена епидемиолошких маски, да је Влада у току прошле године интервенисала неколико пута и увозила маске које су биле са ограниченим трговачким маржама. Контингент епидемиолошких маски који је стигао на самом почетку пандемије, друге или треће недеље ванредног стања, контролисан је и утврђено је да није било злоупотреба. Оценио је да је у појединим случајевима било некоректних трговаца, а тржишна инспекција је реаговала по пријавама. Поднете су пријаве против оних који су користили ситуацију пандемије да на некоректан начин стекну вишак добити. Подсетио је да је у целом свету и у нашем окружењу у том периоду било је непримерених цена епидемиолошких маски. Кад је држава почела интервентно да увози маске и равномерно их дистрибуира, и да се отварају нови погони за производњу, цене су почеле да се смирују. Остала је љага на образу појединих трговаца. Оценио је да је потребно да се истражи ко је стекао екстрапрофит у том периоду и истакао да су подаци из инспекцијског надзора вршеног у току пандемије доступни и Министарство трговине, туризма и телекомуникација ће их доставити Одбору. Покренута је прекршајна одговорност против појединих апотека и веледрогерија. Неколико случајева је решено, а неколико је још у процедури. У наредном периоду сигурно неће доћи до несташице маски и медицинске опреме и неконтролисаног раста цена, као што се у свету десило на почетку пандемије. За разлику од развијених западних земаља, у Србији на почетку пандемије није дошло до пустошења рафова у продавницама прехрамбених производа. Пре доношења Уредбе о ограничењу цена маски, и касније када су увезене, тржишна инспекција се у том периоду само тиме бавила. Број запослених у тржишној инспекцији је сваке године све мањи. Ново запошљавање је одобрено, али су конкурсне процедуре дуготрајне, Министарство не успева да попуњавањем места надомести број запослених који одлазе у пензију, а плате су веће у приватном сектору. Од када траје испитивање, лиценцу за посредника у промету и закупу непокретности, односно испит, положило је до сада 3963 посредника. Број пријављених за испит се не смањује, односно тражња не јењава, али је интересантно да је тржиште скоро све абсорбовало. Свега неколико стотина посредника није активно, а остали раде у агенцијама. За испитни рок који почиње 27. јула, пријавило се око 250 људи. Закључио је да је извесно да је оживело тржиште непокретности. Када је реч о кредитима Фонда за развој, највише се одобравају кредити за повећање капацитета. Учесници конкурса се за подршку за подизање туристичких капацитета најчешће јављају када прође сезона, у интерегнуму до следеће туристичке сезоне. У туристичној инспекцији поништена су ове године три радна места јер се на конкурс није пријавио ни један кандидат.

 Оливера Јоцић, помоћник министра трговине, туризма и телекомуникација, руководилац Сектора за спољнотрговинску политику и мултилатералну и регионалну економску и трговинску сарадњу, изнела је да је на почетку пандемије корона вируса, због несташице епидемиолошких маски, Влада донела Одлуку о забрани извоза заштитне медицинске опреме. Епидемиолошке маске су остале на режиму забране извоза. Прошле недеље, на маргинама састанка Транспортне заједнице, чије је седиште у Београду, министар надлежан за саобраћај се састао са хрватским колегом. Главна тема састанка је била измена Правилника. Хрватска је првобитно планирала да укине два гранична прелаза, односно да забрани транзитни саобраћај преко тих прелаза, са образложењем да је то у интересу безбедности и заштите становништва. Република Србија и друге земље у региону, реаговале су билатерално, преко Европске комисије и Транспортне заједнице. После прве интервенције, током априла 2021. године, Хрватска је одустала од укидања једног граничног прелаза. Тренутно је највећи притисак на граничним прелазима Батровци и Бајаково, а мањи на прелазима Илок, Бачка Паланка и Ердут. И Хрватска има проблем и тражи се решење. Крајем септембра ће се одржати заседање Мешовите комисије за економску сарадњу са Хрватском, и гранични прелази су једна од најважнијих тачака дневног реда.

 Зоран Остојић, шеф Одсека за унапређење конкурентности у туризму, изнео је да су и у Министарству трговине, туризма и телекомуникација незадовољни што је само један кредит одобрен за првих шест месеци ове године, али искуство говори да је највећи број захтева и пројеката у другој половини године. Прецедура оцењивања пројеката је таква да је, поред Министарства трговине, туризма и телекомуникација, надлежан и Фонд за развој. Фонд за развој оцењује кредитну способност, биланс успеха, способност враћања кредита и одређује максималан износ кредита за појединог корисника. Када кандидати доставе захтев, Министарство документацију упућује Фонду, који оцењује кредитну способност и, у зависности од тога, кредит се одобрава или не. Највећи број кредита се одобрава у другој половини године. У току 2019. године, одобрено је 14 пројеката.

 У дискусији су учествовали Верољуб Арсић, Војислав Вујић, Драгомир Карић и Илија Животић, као и Урош Кандић, Оливера Јоцић и Зоран Остојић.

а) Сагласно члану 229. Пословника Народне скупштине, Одбор је једногласно одлучио да прихвати Извештај о раду Министарства трговине, туризма и телекомуникација за период од 1. јануара до 31. марта 2021. године и поднео извештај Народној скупштини.

б) Сагласно члану 229. Пословника Народне скупштине, Одбор је једногласно одлучио да прихвати Извештај о раду Министарства трговине, туризма и телекомуникација за период од 1. априла до 30. јуна 2021. године и поднео извештај Народној скупштини.

 Седница је закључена у 12 часова и 40 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Александра Балаћ Верољуб Арсић